b'\n_START_ARTICLE_\nBotafumeiro\n_START_PARAGRAPH_\nBotafumeiro \xe2\x80\x93 vienas did\xc5\xbeiausi\xc5\xb3 pasaulyje smilkytuvas, naudojamas kulto apeigose Kompostelos Santjago katedroje Galisijoje Ispanijoje. Botafumeiro galis\xc5\xb3 kalba rei\xc5\xa1kia \xe2\x80\x9eleid\xc5\xbeiantis d\xc5\xabmus\xe2\x80\x9c.\n_START_SECTION_\nDuomenys\n_START_PARAGRAPH_\nSmilkytuvas kabo ant lyno, pritvirtinto prie katedros lub\xc5\xb3, yra 160 cm auk\xc5\xa1\xc4\x8dio, sveria vir\xc5\xa1 80 kg, u\xc5\xbepildomas kastuvais su\xc5\xbeeriant 40 kg med\xc5\xbeio anglies ir smilkal\xc5\xb3. Smilkytuvas yra \xc4\xafsi\xc5\xabbuojamas katedros transepte a\xc5\xa1tuoni\xc5\xb3 patarnautoj\xc5\xb3 (tiraboleiros), apsivilkusi\xc5\xb3 raudonomis mantijomis. Jis pakyla \xc4\xaf vir\xc5\xa1\xc5\xb3 iki 21 m., paskleisdamas besiver\xc5\xbeian\xc4\x8dius d\xc5\xabm\xc5\xb3 kamuolius. \xc5\xa0vytuokl\xc4\x97 \xc4\xafgauna vir\xc5\xa1 60 km per val. greit\xc4\xaf. Virvi\xc5\xb3 tarnavimo laikas siekia apie 20 met\xc5\xb3.\n_START_SECTION_\nIstorija\n_START_PARAGRAPH_\n\xc5\xa0vytuoklin\xc4\x97 smilkalin\xc4\x97 Kompostelos Santjago katedroje prad\xc4\x97ta naudoti XI a. Manoma, jog tokio ne\xc4\xafprasto prietaiso panaudojimas prad\xc5\xbeioje buvo susij\xc4\x99s su tuo, jog pad\xc4\x97jo nustelbti nemalonius kvapus, tvyran\xc4\x8dius t\xc5\xabkstantin\xc4\x97je nesipraususi\xc5\xb3 piligrim\xc5\xb3 minioje, taip pat buvo tikima smilkal\xc5\xb3 gydom\xc4\x85ja galia visuotini\xc5\xb3 epidemij\xc5\xb3 metais. Be to, smilkalai ir d\xc5\xabmai buvo netsiejama apeig\xc5\xb3 liturgijos dalis._NEWLINE_XV a. smilkytuvui pagaminti l\xc4\x97\xc5\xa1as skyr\xc4\x97 Pranc\xc5\xabzijos karalius Liudvikas XI (1423\xe2\x80\x931483). Naujasis Botafumeiro pirm\xc4\x85 kart\xc4\x85 apeigose buvo panaudotas 1554 m. Jis buvo i\xc5\xa1 sidabro ir stebino maldininkus ypatingu puo\xc5\xa1numu. Dabartin\xc4\x97 skriemuli\xc5\xb3 sistema, prie kurios pritvirtintos virv\xc4\x97s ir j\xc5\xb3 pagalba \xc4\xafsi\xc5\xabbuojamas smilkytuvas, \xc4\xafrengtas katedros skliaute 1604 m. Ispanijos Nepriklausomyb\xc4\x97s karo metu 1809 m. j\xc4\xaf pagrob\xc4\x97 ir i\xc5\xa1lyd\xc4\x97 Napoleono kareiviai. \xc5\xa0iuolaikinis auksinio \xc5\xbevilgesio Botafumeiro buvo meistr\xc5\xb3 atkurtas 1851 m. i\xc5\xa1 \xc5\xbealvario ir bronzos lydinio, padengto plonu sidabro sluoksniu. Po 155 met\xc5\xb3 tarnavimo 2006 m. buvo restauruotas.\n_START_SECTION_\nIncidentai\n_START_PARAGRAPH_\nPrinces\xc4\x97s Kotrynos Aragoniet\xc4\x97s lankymosi Santjago de Komposteloje metu 1499 m. ir jai b\xc5\xabnant netoli katedros, religini\xc5\xb3 apeig\xc5\xb3 metu \xc4\xafsi\xc5\xabbuotas smilkal\xc5\xb3 indas i\xc5\xa1l\xc4\x97k\xc4\x97 pro vir\xc5\xa1utin\xc4\xaf lang\xc4\x85 \xc4\xaf lauk\xc4\x85, bet, laimei, nieko nesu\xc5\xbeeid\xc4\x97._NEWLINE_Lynai bei kitos smilkytuv\xc4\x85 laikan\xc4\x8dios dalys taip pat buvo suged\xc4\x99. 1622 m. gegu\xc5\xbe\xc4\x97s 23 m., v\xc4\x97liausiai 1925 m. bei 1937 m. liep\xc4\x85 jis krito si\xc5\xabbavusiems patarnautojams po kojomis, i\xc5\xa1barstydamas kar\xc5\xa1tas anglis.'